Un adolescent de 15 ani a ajuns miercuri după-amiaza la spital, după ce a fost bătut crunt de alți doi adolescenți. Incidentul s-a petrecut în municipiul Bistrița, pe Calea Moldovei.
"Doi minori de 15, respectiv 16 ani au atacat un alt tânăr de 15 ani, lovindu-l foarte agresiv în plină stradă, în zona unui hipermarket de pe strada Calea Moldovei, din municipiul Bistrița. Un echipaj de Jandarmerie care se afla într-o acțiune de patrulare în zona respectivă a intervenit imediat pentru oprirea acestora.
Având în vedere multiplele lovituri ale celor doi, jandarmii au solicitat la fața locului o ambulanță iar tânărul în cauză a fost transportat la spital", transmite IJJ Bistrița-Năsăud.
Jandarmii au întocmit pe numele celor doi atacatori actele de sesizare pentru infractiunea de loviri sau alte violențe. Totodată, cei doi au fost sancționați și cu cate 500 lei amendă fiecare pentru provocarea scandalului.